ΓΡΑΠΤΗ ΕΡΩΤΗΣΗ E-1660/97 υποβολή: Αλέξανδρος Αλαβάνος (GUE/NGL) προς την Επιτροπή (14 Μαΐου 1997)

Θέμα: Ιδιοκτησιακή συγκέντρωση των επιχειρήσεων ΜΜΕ στην Ευρώπη και η εφαρμογή της πολυφωνίας

Στην εισήγηση της Επιτροπής (COM(90) 0078 - 21.12.1990) γίνεται σαφής μνεία για τη σημασία της πολυφωνίας στη λειτουργία του δημοκρατικού πολιτεύματος στην Ευρωπαϊκή Ένωση. Όμως, στην πράξη αποδεικνύεται ότι η ύπαρξη στην αγορά πολλαπλών διαύλων ουδόλως διασφαλίζει πληροφορίες διαφορετικού τύπου και προέλευσης (πολυφωνία). Αντίθετα, η υπάρχουσα διαμορφούμενη κατάσταση ευνοεί αποκλειστικά τους επιχειρηματίες και ιδιοκτήτες οργανισμών ΜΜΕ.

Μετά από μια καθοριστική αδράνεια της Επιτροπής (1990-1997) να προτείνει ρύθμιση του θέματος της ιδιοκτησιακής συγκέντρωσης στην αγορά των ΜΜΕ στην Ευρωπαϊκή Ένωση, η Επιτροπή ανακοίνωσε πρόσφατα ότι θα προβεί σε πρόταση οδηγίας σχετικά με αυτό το θέμα.

Ερωτάται η Επιτροπή:

1. Πώς αντιμετωπίζει τα εκρηκτικά οικονομικά και πολιτικά προβλήματα που δημιουργούνται;

2. Πρόκειται να εντάξει άρθρα στην πρότασή της που να διασφαλίζουν την πολυφωνία για την ελεύθερη ροή αξιόλογων πληροφοριών προς όλους τους πολίτες από πολλές και διαφορετικές πηγές πληροφόρησης;

3. Θα υπάρχουν ασφαλιστικές δικλείδες που θα εξασφαλίζουν τη διάθεση πληροφοριών στα ΜΜΕ για όλο το φάσμα των ενδιαφερομένων πολιτών περιλαμβανομένων και των μειονοτήτων, έτσι ώστε να διασφαλίζεται ο ρόλος των ΜΜΕ για μια δημοκρατική κοινωνία;

Απάντηση του κ. Monti εξ ονόματος της Επιτροπής (3 Ιουλίου 1997)

Εδώ και πολλά χρόνια η Επιτροπή υλοποίησε εργασίες σχετικά με την πολυφωνία και τη συγκέντρωση των μέσων μαζικής ενημέρωσης και ειδικότερα υπέβαλε ένα Πράσινο Βιβλίο ((«Πολυφωνία και συγκέντρωση στα μέσα μαζικής ενημέρωσης στην εσωτερική αγορά-στάθμιση της αναγκαιότητας γαι μια κοινοτική ενέργεια», (92) 480 τελικό. )) και μια ανακοίνωση ((«Εν συνεχεία που πρέπει να δοθεί στη διαδικασία διαβούλευσης σχετικά με το Πράσινο Βιβλίο πολυφωνία και συγκέντρωση στα μέσα μαζικής ενημέρωσης στην εσωτερική αγορά» COM(94) 353 τελικό. )) σχετικά με το θέμα αυτό.

Η προσέγγιση που ακολούθησε η Επιτροπή στοχεύει να επιτρέψει στα μέσα μαζικής ενημέρωσης να εκμεταλλεύονται πλήρως τις δυνατότητες που προσφέρονται από το χώρο χωρίς εσωτερικά σύνορα, διασφαλίζοντας συγχρόνως την προστασία της πολυφωνίας. Πράγματι, οι ειδικές κανονιστικές ρυθμίσεις που εξέδωσαν τα κράτη μέλη σχετικά με την ιδιοκτησία των μέσων μαζικής ενημέρωσης ώστε να διατηρηθεί η πολυφωνία έναντι της συγκέντρωσης των μέσων μαζικής ενημέρωσης παρουσιάζουν μεγάλες αποκλίσεις και παρεμποδίζουν την καλή λειτουργία της εσωτερικής αγοράς στον τομέα αυτό. Κατά συνέπεια οι εργασίες αυτές δεν αφορούν το περιεχόμενο ή την ποιότητα των πληροφοριών αλλά τους κανόνες σχετικά με την ιδιοκτησία των μέσων μαζικής ενημέρωσης που στοχεύουν στον περιορισμό της συγκέντρωσής τους ώστε να διατηρηθεί η πολυφωνία.

Αφού πραγματοποίησε κατά τη διάρκεια των τριών τελευταίτων ετών πολλούς κύκλους διαβουλεύσεων με το Κοινοβούλιο ((«Ψήφισμα για τη συγκέντρωση στα μέσα μαζικής ενημέρωσης και την πολυφωνία» ΕΕ C 323 της 21.11.1994, «ψήφισμα για την πολυφωνία και τη συγκέντρωση στα μέσα μαζικής ενημέρωσης», ΕΕ C 166 της 3.7.1995. )), την Οικονομική και Κοινωνική Επιτροπή ((«Γνώμη σχετικά με το Πράσινο Βιβλίο της Επιτροπής για την πολυφωνία και συγκέντρωση στα μέσα μαζικής ενημέρωσης στην εσωτερική αγορά». ΕΕ C 304, της 10.11.1993, «Γνώμη σχετικά με την ανακοίνωση της Επιτροπής στο Συμβούλιο και στο Ευρωπαϊκό Κοινοβούλιο - συνέχεια που πρόκειται να δοθεί στη διαδικασία διαβούλευσης σχετικά με το Πράσινο Βιβλίο για την πολυφωνία και συγκέντρωση στα μέσα μαζικής ενημέρωσης στην εσωτερική αγορά», ΕΕ C 110 της 2.5.1995. )), την Επιτροπή Περιφερειών ((Γνώμη για την ανακοίνωση της Επιτροπής στο Συμβούλιο και το Ευρωπαϊκό Κοινοβούλιο - συνέχεια που πρόκειται να δοθεί στη διαδικασία διαβούλευσης σχετικά με το Πράσινο Βιβλίο για την πολυφωνία και συγκέντρωση στα μέσα μαζικής ενημέρωσης στην εσωτερική αγορά», ΕΕ C 100 της 2.4.1996. )), τα κράτη μέλη και τους ενδιαφερόμενους κύκλους, η Επιτροπή αυτή τη στιγμή εξετάζει τη δυνατότητα να υποβάλει προσεχώς πρόταση οδηγίας σχετικά με την προσέγγιση των κανονιστικών ρυθμίσεων για την ιδιοκτησία των μέσων μαζικής ενημέρωσης.